
    1. NE ŽELIM UMRIJETI S POGREŠNOM PLIŠANOM IGRAČKOM NA KREVETU

     

     

    Pariz, 2009.

  
    JA

     

    Rodih se kad i

ožujsko pivo

U istom mjesecu

i planetu

6. 3. 1980.

A godine i stoljeća

Ionako se nikada ne broje

Oj! Ljubavi moja

renesansna i pijana

    Jer ja nisam odložena

minijatura,

spremna, tužna

djevojka

ispucanih živaca i kose

    Jer ja nisam lutak u žurbi

što zuri i korača

tamnim crtama mislene patnje

lutak

prenaglašen plavi

što uzaludno traga

za fenjerom u glavi

  
    KAVICA NA SUNCU

     

    Dok ispijam kavicu na suncu, preplavi me onaj osjećaj pomirenosti sa svime, ono da se sve može, a i ne mora, da mogu nastaviti, ali i odustati. Tada obično sjedim na terasi i promatram goste za susjednim stolom kako tresu šećeriće nad svojim šalicama. I uvijek mi bude milo pri duši kada u nekom prepoznam onu vrstu ljudi kojima ništa nije jednostavno, kojima se sve u životu rađa kroz težak znoj i muku. To su oni koji se ne mogu odlučiti ni o čemu, kojima je sve nejasno, mutno i nesigurno, svugdje bi ostali i od svukud bi otišli. Takav je i moj konobar. Dok mi s tacne na stol spušta čašu pelinkovca, vidim mu to u očima sklupčanima na šanku.

  
    S TEŠKIM VREĆICAMA KROZ GRAD

     

    Žene koje postoje samo u odnosu na muškarce s teškim vrećicama hodaju kroz grad. Iz očiju im curi vječita potreba da budu voljene. U slobodno vrijeme odlaze u dućane i kupuju sitnice. Pamučne sokne u raznim bojama, dokoljenke na rombove i bijele sportske stopalice. Samoća im najgore pada kada kupuju čarape. Nemaju kome kupovati osim sebi, a to za njih predstavlja životni poraz. Obožavaju kupovati čarape muškarcima koje vole, to je intimni žig koji utiskuju na njihova tijela i promatraju kad god im se pruži prilika. Za svakog muškarca imaju prepoznatljiv ritual, u šetnji gradom, na tulumima i po raznim stanovima. Ako se predugo zadrži u razgovoru s nekim drugim, pogledaju rub njegovih čarapa kako izviruje ispod nogavica i osjete nalet neizdržive ljubavi. Slatke ljubavi koja im je jednom potrgala rebra i zabranila disati.

  
    BILA SAM NIZAŠTO

     

    Tatjana Gromača napisala je pjesmu o sebi koja je u međuvremenu postala pjesma o meni. Ono o njoj nekoć postalo je o meni sada. Pojedoh dvije banane i osjetih se zadovoljnom, stoji u naslovu. Lijep je osjećaj naslijediti tuđe stihove. Dokaz da svaki prolazak vremena stvara nove perspektive. Melje neki nov život. Još jučer sam ležala iscrpljena i bolesna ispred televizora, prelijevala se po kauču oslabljenih mišića. Još jučer me tarot majstor Darko nagovarao s ekrana da ga nazovem i otkrijem koncept veselja i sreće. Još jučer sam bila nizašto, a već danas u knjizi iz knjižnice, koja miriše na prostorije u kojima je vrijeme stalo, na jednoj stranici pronašla sam onaj osjećaj rijetkog sklada, da je sve poredano kako valja i da je sve opet jasno, mistično i točno. Kao tramvaji ili vlakovi, dobre pjesme su prijevozna sredstva. I u njih se stalno ukrcavaju neki drugi ljudi, potajno se boreći za najljepše mjesto do prozora.

  
    DRUGOJ SEBI

     

    A sada ću plakati, plakat ću, plakat ću

Naime, tako se ja pravim važna

To mi pruža osjećaj da svijetom sijem oplemenjenu bistrinu

Ucviljena smjesa obraza i vode

A ti, ti budi sklupčana i sretna, ličnosti u ogledalu

Bez brige, plakat će i za tebe

Tvoj ludi, ostvareni dio

  
    PETI KAT

     

    Kad se nagnem s balkona na petom katu

muči me

osjećaj da se nalazim iznad svog života

i gledam ga odozgo

kako je malen, tužan i preplašen

    Hoće li znati sačuvati ono što je u njemu istinski vrijedno?

Može li pobjeći kobnom virusu apatije?

Zna li kuda ide ili je pogriješio smjer?

    Kad se nagnem preko ograde balkona na petom katu

zabljesne me nepregledna jasnoća pogleda

U trbuhu se širi osjećaj

promijenjene perspektive

    Tjerana ljepotom novog horizonta

propinjem se na prste sve više

i naginjem sve dublje

kao da mi odozdol netko šapće:

Ne pretpostavljaj, ne strahuj,

zakorači i bori se!

  
    OTOK

     

    Hodajući po puteljcima

skačući po strmim hridinama

odmah uz obalu

pravim krug oko cijelog otoka

    Tu su moji preci pasli ovce i brali masline

prababa se porodila na polju

pradida je nosio krvavo dijete na rukama

na glavi s bunara donijeli su vode da s njega operu sluz

    Tu je ispod rogača baba žvakala duhan

a dida ju gledao s pohlepom

u koritu s grožđem pravili su vino golim tjelesima

na glavi s bunara donijeli su vode da sa sebe operu sluz

    U tom divljem, kamenom putu uz obalu

za mene se krije simbol hodočašća

Hodajući sad brže, sad sporije

svakim sljedećim korakom

crtam krug u ime porodične nezaustavljivosti

  
    PUTOPIS ODBIJANJA INTIMNOSTI SA SVOJIM JADOM

     

    Sofija je plavičasto mračna. Smeće leprša gradom, potpuno ravnopravno raspoređeno s prolaznicima. Muškarci izgledaju kao muške babuške. Mali, zdepasti, crnomanjasti, dobacuju ljepljive poglede gladnih guštera. U čekaonici na željezničkom kolodvoru neki tip mi je ponudio da zajedno podijelimo njegov mesni doručak. Rekoh: ne, hvala pa je sjeo pored mene i pojeo ga sam. Grijala sam se na njegov dah. Na kolodvoru žive strepnja, jeza i beskonačni broj očiju, umiješani u beton od kojeg je kolodvor napravljen. Osjećam se dehidrirano zbog obilja zatomljenih osjećaja: Kada će me ohrabrivati gola toplina i gdje će me svladati žar krasote tvog prodiranja u mene? – čujem kako me pitaju nečija usta i smrvljeni zubi. Jedva čekam da zbrišem u vlak, sjednem u kupe i povučem zastor koji će zaustaviti taj neugodan grad, u nakani da me slijedi. U vlaku sjedim sama i u mraku. Od Sofije do Niša u kupeu nema ni struje, ni grijanja. Napolju se svjetla automobila grupiraju kao mali svemirski brodovi i u tom trenutku to je jedini dokaz života koji imam.

  
    A TKO ĆE MENE SPASITI

     

    Promrzlo koračah

sad brže, sad sporije

držeći u ispruženim rukama

nečiji život obolio od razočaranja

    Dođoh do golemog mora

i nečujno zatvorivši vrata i prozore

šćućurih se na zelenom dnu

da prolijem razočaranje među ribe, rakove i morske krastavce

    Onda shvatih

koliko se i ja plašim praznog prostora

i zapitah se tako sama na dnu nepreglednog mora:

Što se pita svaka riba na suhom dok lovi zrak?

Sigurno nešto o nadi i spasu, dok se iz onog njenog velikog oka emitira samo strah

  
    TKO ME TO VREBA I NJEGUJE?

     

    Volim žene, mistične, dvosmislene, magične

pred kojima sam neznatna i inferiorna

Volim muškarce inventivne, mudre i nježne

s kojima sam u vječnom nadmetanju za osjećaj superiornosti

    Nju idealiziram već nakon prvog pogleda

oduševljenje me svlada puno prije nego što se upoznamo

Njega primijetim tek nakon što mi pruži ruku, taj oštar trenutak uhvaćenog pogleda, mjerilo je budućnosti seksualnog uspjeha

I on mi se sviđa onakav kakvog ga dodirujem te večeri, ali mogu ga zavoljeti samo ako zna biti posve suprotan

    Ona je stvorenje abnormalne finoće, ujedinjuje eteričnu jasnoću i mistiku bijelog crva koji se pokreće na zvuk orgulja. No, samo se s njim želim vratiti na početak gdje je književnost mjerilo hrabrosti i isprobati mehanizam ljudske sreće. Dok se jednog jutra ne probudim i na njegovoj strani kreveta ne ugledam prirodni cinizam svakodnevice

    Sada je taj trenutak. Već neko vrijeme patim od drhtavice cijelog tijela. Ne dobiva ono što mu treba i nastoji to odraziti. Fali mu željeza i vitamina s ljudskih dlanova.

Da je moj život samo na meni, ja se nikada ne bih ovako osjećala. Ipak, svatko od nas doživi fazu kada je suton na njegovu balkonu nesnosna crvena rana koja mu kroz grlo pokušava ući u krvotok.

  
    2. MOJ TATA PLAČE U KINO DVORANAMA

     

     

    Berlin, 2008.

  
    MOJ TATA PLAČE U KINO DVORANAMA

     

    Moj tata plače u kino dvoranama

Kad nepovezanim koracima izlazimo u gomili gledatelja

vidim ga kako šmrca, skriva pogled i uzdiše

    Nespretnim pokretom skriva suze

a ja se pravim da ga ne vidim

piljim u pod i hodam u tišini

koncentrirana isključivo na džepove

    Plakao je kada smo gledali

„Let iznad kukavičjeg gnijezda“ i „Iskupljenje u Shawshanku“

Plakao je kada smo gledali

„Mephista“ i „Strogo kontrolirane vlakove“

Plakao je čak i za vrijeme „Taksista“

    On kaže da uz dobar film zaviruje duboko

u tanki obris dna inače mutne duše

Tada pritisak u grudima se smanji

a umjetnost postaje fizički osjetljivom

    Meni je to drago, jer kad stignemo doma

pridrži mi jaknu, a ja znam

znam da je optočen novom energijom

novom energijom koja je spremna da se bori

da se bori, opet do smrti

  
    NAJGORE JE KAD JE ČOVJEK ČEKAONICA

     

    Navečer u krevetu ne mogu prestati gristi nokte. Čitam zanimljivu i napetu knjigu, pa mi palac uvijek nekako završi u ustima. Sjekutićem vješto otkidam izrasli, gornji sloj i puštam ga da leži pokraj mene. Čovjek jede samog sebe, izjeda se zbog intimnih priznanja. Pitam se što drugi ljudi rade s noktima nakon što ih odgrizu. Neki se srame ili paze na čistoću pa ih odmah bacaju u smeće, drugi misle da je praktičnije pojesti ih do kraja, a neki ih jednostavno ostavljaju iza sebe, na mjestu gdje su ih odgrizli, kao male amajlije, odbačene dijelove tijela sačinjene u slavu raspadljiva života. Ja obično zaspem sklupčana pokraj svojih noktiju. Uvijek čvrsto spavam i ništa ružno ne sanjam pokraj te hrpice bjelančevina u obliku mladog mjeseca. No, kada bih izašla iz svog tijela i promotrila situaciju kao da sam netko drugi, vidjela bih kako u tom prizoru ima i neke uzvišene tuge. Kao u usahlim tulipanima u gradskom parku.

  
    KOD BAKE

     

    U zamračenoj sobici, na izlizanoj fotelji moja baka sjedi i gleda sapunice. Svaki čas sklapa ruke u molitvu i obraća se televizoru: Ajme meni, ovo je za poludit, ponavlja s iskrenim iznenađenjem na licu. Kad završi serija, a prije nego što počne Dnevnik, na televiziji emitiraju reklame koje baka ne voli i nikada ih ne gleda. Zato uvijek dotle učini nešto korisno. Ustane, skupi mrvice s tepiha i poravna rese. Praznu čašu odnese u kuhinju. Uzme krpu za prašinu i malo počisti. A ako reklame predugo traju, baki se učini da je naizgled sve čisto i na svome mjestu, pa spusti glavu na hladni parket i poviri ispod kauča i ormara, jer ondje se uvijek nađe svakakvih mucica, raznih sitnica i tragova nekog davnog života, za koji baka više nije sigurna je li nekoć pripadao njoj.

  
    KOLAČ

     

    To jutro sam otišla na tržnicu kupiti kolač od sira i sojino mlijeko koje najviše voliš. Onda si došao ti da zajedno doručkujemo i nakon što si pojeo sendvič s dimljenom puretinom, rekao si da me ostavljaš. Neko vrijeme si govorio, objašnjavao, mahao rukama i slijegao ramenima. Rekao si da sam ti ja super, ali da se želiš jebati s drugim ženama. I ja sam se željela jebati s drugim muškarcima, no meni to nije bio razlog da te ostavim. Pa, svi koje poznajem žele jebati neke druge žene i muškarce, a ne samo one s kojima intimno doručkuju. Poljubio si me u obraz i otišao. Da pokažeš kako je to što si rekao krajnje ozbiljno, nisi pojeo kolač od sira. Ostao je netaknut još tjednima na stolu. I kao nijedan kolač do tada, u povijesti svih kolača, upijao je dostojanstveno i uzvišeno čežnju neostvarenih ljubavnica, kojom je bio natopljen čitav stan u kojem se taj kolač zatekao.

  
    KAD BUDEM STARA BAKICA

     

    Kad budem stara bakica

Sve ću govoriti, češće nego lagati o svemu

Odmaknut ću se skroz od logične i razumske dimenzije

i brkat ću svoje probleme sa svojim prednostima

    Uzimat ću u ruke razne stvarčice i postati potpuno svjesna da ih držim

Materija će biti veliki doživljaj za moje slabe, smežurane ruke

Kupit ću igračke – skupocjeni autić na daljinsko upravljanje,

zlatni bumerang i mladunče žirafe

Pripitomit ću pticu, neku divlju vranu i s njom na ramenu peći kremaste kolače

    Moja tuga bit će prozirna i teći će niz stepenice uz koje se budem teško penjala

Samo da kupim kruh i mlijeko trebat će mi tri sata

Smanjit ću se za šest centimetra, boljet će me kosti i bit ću pogrbljena

    A onda će jednoga dana doći i smrt

Moji potomci neće to umiranje izgovarati s kukavičjom patetikom u glasu,

već s nenametljivim ganućem

Brzinom munje zgrabila je kraj i odjurila na nebo, naša bakica – reći će.

  
    SKUHAT ĆU SI ČAJ

     

    Čim dođem doma

Skuhat ću čaj

I sve početi ispočetka, samo ovaj put ispravno

    Šalicom čaja svaku večer

označit ću granicu između prošlosti i njenih zabluda

i nove, prosvijetljene budućnosti,

u koju ću kročiti, čim iskapim još jednu šalicu do dna!

Čaj slavi svečani trenutak ulaska u novu šansu

smiruje ukočenost na pola puta odluke između ustrajnosti i odustajanja

    Dok u sumraku dnevne sobe sjedim sama i ispijam čaj

čuje se zveket šalice, tanjurića i neki čudan šuškavi zvuk

To sam zapravo ja – kuckam jagodicama po mračnom stolu

i grebem noktima po vratima uvjerenja

kako svaki kraj otvara i novi početak

koji stiže na vrijeme

  
    DOMAĆICA

     

    Donju plahtu više ne slaže

ostavlja je zgužvanu kao na ljubavnoj postelji

i zbog nedostatka volje

lijenim pokretom prebaci pokrivač, jedva, automatski

    Usisavač više ne traži u ormaru

nasloni se na radijator, odskliže na pod

i tako plutajući u mlakoj vodi

čeka da sve zablista mirisno i čisto

    Njene potkošulje i grudnjaci

njegove gaće i čarape

kao ptići ispali iz gnijezda

leže po cijelom stanu

i kao da joj govore:

Ne želiš umrijeti s pogrešnom plišanom igračkicom na krevetu!

    To su odrazi njene neodlučnosti

izvana primirje

a iznutra oluja bukti, odnekud izazvana

ogorčenjem vriska

što ne odjekuje malo glasnije

  
    DIDA KNORR

     

    U dućanu uočavam juhu iz vrećice koja te nadživjela. Ista hrana još je uvijek u opticaju na policama, želi se svidjeti i biti kupljena. Glavom dotičem ambalažu, piše da ima devet vrsta povrća. Potkraj života srkao si tu juhu, brže-bolje dok ne izdahne probava, gutao si toplu tekućinu. Mislili smo da više ne postojiš osim kao mehanizam za jedenje, kada si nas iznenadio posljednjom vratolomijom duha. Bili smo zadovoljni što u našoj obitelji mozak ipak zadnji odustaje. Između dva zalogaja pažljivo si odložio žlicu kao mekanu ljubavnicu i rekao nešto duhovito o potenciji i prepotenciji. Nešto kao: Što čovjek ima manje potencije, ima više prepotencije. Svi smo te okružili i složno se, obiteljski nasmijali. Posljednji udah puzao je uza željezne noge bijeloga kreveta. Željeli smo što prije otići da možemo opet zaboraviti na smrtnost, znaš. Nemoj misliti da smo te zato manje voljeli.

  
    SVE SJAJNE STVARI PRŠE I VRIŠTE U VREMENU, NEOVISNE O NJEMU

     

    Na plantaži bambusa

u pozi promatrača ispijamo bijeli čaj

Okus čaja poklapa se s našim interesima

Ja u bijelom, unatoč sparini potpuno svježa, ti s fotoaparatom u ruci, istražuješ

Sunce divlja po nama, kiša otapa kule od pijeska

U pogledu ti vidim – upravo je došlo vrijeme za bungee jumping s ruba punog mjeseca u nepoznatom smjeru

  
    PUTOPIS ZA NEBOJŠU

     

    Duhanskim dimom

u Berlin

Nebojša urezuje svoje inicijale

    U avionu

iznad zemlje

grli pahulje mliječnog sunca

    Na obali mora

poslije kiše

Nebojša briše nebo sa stolova

    Po puteljku slijedi

bijelu zmiju

na zvuk orgulja

    Zarezujem lubenicu

dok nije tu

Stvaram svježinu prisutnosti

  
    3. NAJGORE JE KAD JE ČOVJEK ČEKAONICA

     

     

    Zagreb, 2008.

  
    EROS I TANATOS

     

    Ako se avion stropošta i pogineš

čučnut ću u crvenoj lateks minici nad tvojim grobom

Položit ću plastičnu ružu na nadgrobni kamen

i reći ću: Sve teče

    Oplakivat ću nabreklim sisama tvoj mladi, ugasli život

Stisnut ću pesnicu i zaprijetiti ozbiljno zbog svih propuštenih orgazama

Trest ću se od bijesa nad zemljom koja te nepravedno skriva

Od boli ću u urnu zastenjat i zadrhtati od očaja

Na kraju, umočit ću u pepeo svoje gole ruke, zatvorit oči i klonuti

    I za trenutak bit će mi kao da smo opet goli kod tebe doma na krevetu

Leći ću na kamenu ploču i zapaliti dvije cigarete, jednu za tebe, drugu za mene

Zatim ću čak nekoliko minuta ozbiljno razmišljati o žrtvi i samoubojstvu

Onda ću se primiriti. Obrisat ću suze o lateks minicu i s nešto više ravnodušja

ponoviti:

Sve teče

  
    MALI ESEJ O PREKIDU

     

    Kada dvoje ljubavnika raskinu, više ništa ne mogu raditi u mraku. Ne mogu se pipkati, mirisati, gutati i halapljivo stiskati svojim velikim ručetinama koje su nekoć postojale samo zato da bi u mraku pronašle ovog drugog. Njihov odnos je osuđen na dnevno svjetlo. Među njima nema više onog trenutka kada muškarac i žena u istoj sekundi zaključe da su dovoljno razgovarali i da je sada vrijeme da se požudno progutaju. U njihovom odnosu nema više ni tišine, ni golotinje. Sada kada su samo poznanici, osuđeni su na vječno razgovaranje i srdačno smješkanje. I što god činili, činit će to u odjeći, na pristojnoj distanci, pazeći da se ne dotiču. No, ipak će neke stvari ostati iste kao dok su se voljeli. Kad se slučajno sretnu u gradu, on će njoj pričati o svom novom poslu, a ona će kimati i pričati o svome. Neće mu priznati da sve što u tom trenutku želi jest zaroniti svoje lice u njegov okrugli bijeli trbuh, koji joj se onako s distance čini kao velika magična kugla sladoleda od vanilije.

  
    TRAMVAJLJUDI

     

    Znaš ono,

kad hodaš ulicama

i ne možeš se prestat smijuljiti

zbog nečeg

što se odnekud

pojavilo u tvojoj glavi.

Neka misao

koju ne mogu

ni čuti, ni omirisati

ovi što te upravo gledaju iz tramvaja.

Genijalno otkriće.

  
    DA SE OSJEĆAM DOBRO, POTREBAN JE KAOS

     

    Ne želim se više odmarati i oporavljati

ležati u krevetu i sakupljati snagu

Želim natrag

u najžešću dinamiku ljudskog meteža

na prepune ulice

u zadimljene birtije, nepoznate stanove, prljave pothodnike i preglasne klubove

Pronaći nove mogućnosti odnosa s mnogostrukim životnim igrama

i opet potrošiti tijelo do zadnjeg atoma ljubavi

    Sutra ću otići na izložbu Impresionista u Graz

Dotaknut ću i poljubiti balerinu slikara Degasa

Zavezati vezice na glavnom trgu

Kupovati divne i nepotrebne stvarčice po dućanima

Popit ću kavu i uživati što ne razumijem njemački za susjednim stolom

Napisat ću razglednicu

i prošetati imidž lude balkanske djevojčure koja guta hrenovke i napija se piva

A možda, kažem, možda ću tako zadovoljna i sita nabasati i na to čudo

čudo najavljeno odozgo!

  
    VRIJEME UTVRĐIVANJA ODNOSA

     

    Razglednica je najromantičniji oblik komunikacije. Ne očekuje ništa zauzvrat, ni odgovor, ni komentar, a nastaje na prašnjavim ulicama prisluškivanjem tuđih života u tramvaju i metrou. Posljednje utočište ljudskog idealizma. Običan komad kartona s lijepom fotografijom kojom jedna osoba želi poručiti drugoj osobi: bez obzira na prijeđene daljine, ujutro kad izvlačim svoje smrznute prstiće ispod pokrivača, ponekad se sjetim tebe i zaronim u novi dan. A tamo već stoje Arapi na uglu i čekaju da padne mrak koji guta tamna tijela i otkriva bijele zube utisnute u grad. Kao što marka s pečatom utisnuta u kut razglednice službeno potvrđuje dolazak još jednog jutra i osjećaja užasne plave nostalgije.

  
    JUTROS

     

    Jutros rano

netko je do mene

blijed i nemiran

A ja mu se ispod deke hvalim

svojim nesuvislostima

    S prozora me sluša

taj jebač već odjeven i namirisan

S prozora on tješi

čovječanstvo što umire mu na rukama

    S prozora,

jer svi su jebači pozvani

da stvore pitomo vrijeme

i pričaju oblozima od riječi

u krevetima napetih boja i osjetila

    S prozora,

gledamo naše dolaske i prolaske

Ljubavnice se potroše i usahnu

jebači postanu stari i nemoćni

a strast se isuši kao mulj

    S prozora

i na one koji život provode u krevetu vrebaju stoljeća

  
    TULUM

     

    Božanstveni provod

predvečerje u kojem nestajem i kojim se naslađujem

Svi su već ovdje

dim i galama

topot plesa, cika pjesme

elokvencija pijanstva

i crvenilo ušiju

Topla, bizarna krv nadglasava se s lupom staklenih čaša

Britkim crvenim vinom nazdravljamo

svim ljubiteljima nebeske oluje

    A onda iznenada

u najboljem trenutku večeri

povlačim se u čamotinju balkona

Polako uvlačim duhanski dim

i kroz izrezbareno staklo prozora

promatram kako se svijet uspješno odvija i bez mene

  
    NOĆNI I DNEVNI LJUDI

     

    U petak navečer na plesnom podiju

ustala je gomila osmjeha

S udarcima zvukova

naša tijela postaju funkcionalna za ritam pokreta i brzih udisaja

    Ispravan slijed plesanja je taj da se prvo

skupljamo i zgušnjavamo

a odmah se zatim

bez najave rasprsnemo

    U polumraku lijepi ljudi plešu pokraj mene

a ja plešem s njima

i mislim kako svaki događaj ima nastavak, neutemeljen u stvarnosti

Zato ću se namjerno očešati o njihova ramena

poslat ću im poljubac i u džep spustiti papirić na kojem piše

divna misao se mora kad tad fizički manifestirati

    A onda u pet ujutro nakon fajrunta

zagrljeni i znojni na putu do stanice, uvijek sretnemo perače ulica

Oni brišu tragove noći i pripremaju teren za dnevne ljude

Jedan od njih prvo vodom osvježi asfalt, a zatim pljune na njega

Tako i on, kao i mi, daje osobni doprinos svitanju još jednog dana

  
    ISPRSI SE ENERGIJOM GENIJA

     

    Prvo sam malo šetala ulicama.

Onda sam otišla, pa što, ionako to nisu bile ulice za mene.

Tu odmah u blizini je i jedan Konzum.

Kupih voćni jogurt od malina po 3 kune i 94 lipe.

O, Bože, valjda cijeli kvart dođe jeftinije – prođe mi kroz glavu.

Crvenim rukavicama preklopim usne smežurane kao puž golać i požurim na

zimu.

Kasnije sjedoh na šiljastu travu, naslonih se na spužvasto deblo hrasta s flašom vina u ruci i započeh…

Započeh osjećati se kao početak.

Nastojati da moje svašta postane nešto.

Promatrati gomilu raspoloženih jezika – omogućiti revoluciji da raste i u meni.

Gledaj me kako sam divna dečko! – zovem te.

Gledaj me, neobičnu kao drhtavicu nasapunatog tijela u kadi.

Neprepoznatljivu kao oštrinu litice, krvavu i blještavu ispod prskalice sunca.

Dvosmislenu kao sjenu renesansnog princa i dvorske fufice na portretu

njegovog oca.

Gledaj me takvu!

I onda dođeš ti, dečko, onim istim ulicama s početka priče i kažeš mi da sam pijana.

  
    SUMRAK POZDRAVA

     

    Laku noć

biserna kapi kiše

koju ću polizati sa svoje gornje usne

tako da ti bude toplo, u meni

    Adio

bjesomučno more

koje ću obujmiti golim rukama

tako da se izgubim, u tebi

    Doviđenja

olujna kišo

koju ću uzeti k sebi

da te grijem dok se ne rastopiš poput maslaca

    Zbogom

duboka rijeko

koju ću popiti

da zajedno dosegnemo svoj konačan oblik

  
    4. DOĐEŠ K MENI NA ŠALICU ČAJA I ČAŠICU RAZGOVORA?

     

     

    Korzika, 2006.

  
    HODANJE

     

    Ponekad zaboravljam sve što znam i tada jedino mogu hodati po gradu. Unedogled bacati nogu ispred noge, grabiti koracima iz kvarta u kvart, hodati s idejom beskonačnog hodanja. Prolazim kraj pekara, dućana, dvorišta i stanova u kojima žive poznanici i prijatelji, no važno je ostati u pokretu i ni po koju cijenu se ne zaustavljati! Treba nastaviti bez obzira na bol u slezeni! Dok klopoću moje sandale po prašnjavom asfaltu, u stopalima se stvara dojam da stvarno nekud idem. Sigurno se tako osjeća i onaj dida koji uporno vježba sklekove na travi ili onaj klinac dok sluša walkman na biciklu. Prolazim pored njih, a obojica mi namignu, u znak prepoznavanja. Znaju oni da ćemo svaki svojom metodom ishodati sve što treba, pa će nam konačno, kroz izlizane pete na cipelama, iscuriti sva zelena otrovna žuč koja nam ruje u nutrini.

  
    PJESME ZA VUNENE NOĆI

     

    Iz Lisabona pamtim crvene i žute tramvaje i uzbuđenje oceana. I kako je na cesti pala jedna bakica. Kao velika mekana beba čiji je život prepušten tuđoj odluci i moći. Savijala se prema asfaltu i srušila. Vukla sam je za ruke kao okamenjenu kiflu i potezala kao da ću je progutati. Držala se prstima za moje meso, stalno je posrtala i gubila ravnotežu. Kasnije me odvela u svoj stan pun žalosnih fotelja i natočila viski. S prozora smo gledale borbu gladne mačke i ranjene ptice na obali oceana. U čast poznanstva nastalog zbog slabosti tijela – nazdravila je. Em honra da amizade com origem na fraqueza do corpo.

  
    SRETAN PUT

     

    Sretan put u nepoznato

    Kroz prozore vlaka

pozdravljajte djecu i planine

Bacajte pogled na krvavu prirodu

i osluškujte disanje usputnih gradića

    Kroz prozore aviona

promatrajte slobodu ispod vaših đonova

S ljubavlju mahnite izgubljenom tlu

i čavrljajte u padu, ako odnekud dođe

    Zakoračite u život putnika do vas

Cuclajte njegove mentol bombone

i kažite: Veselimo se divljini oko nas

i prepustimo se onoj koja je u nama!

    A kada se vratite, opet ćemo zajedno ispijati kave

Nad bijelim tanjurićima pognuti

razmjenjivat ćemo vlastite živote

sve do nečijeg ponovnog odlaska

  
    A BILO JE SVE U REDU

     

    Sreli smo se ljetos na nekom otoku

i pustili odmah naše crnilo kao dvije uhvaćene hobotnice

Na krevetu uz širom otvoren prozor

lovili smo topli, suhi vjetar golom, nezaštićenom kožom

    Zatim smo sjedili na podu okruženi gomilom jastuka

hranili se pinjolima i uspoređivali dlanove

Ja sam na tvojem odmah pronašla crtež jarbola

    Onda kasnije, nakon svih tih poljubaca

drveće je ogoljelo, postalo je zima i došla je bljuzga

Opet smo se sreli, u kaputima i krznenim bucama

Provirio si ispod kragne, a ja sam ovaj put pronašla

ogromni, hladni, zeleni list na tvom obrazu

  
    VJEŽBE ODRICANJA

     

    Čudesna oluja zatekla me na katamaranu.

Ljuta baba nevera – kažu ovdje.

Bjesomučni krajolik ocrtava kaotične pejzaže mojih intimnih priznanja.

Odjednom sve je interesantno i hirovito.

Priroda se batrga u bijesnom viru vjetra. Vani sve divlja i huči.

Mornarima su odletjele kape, a putnicima vrećice i frizure. Mene hvata nekontrolirano uzbuđenje i najradije bih viknula iz svega glasa: Ajmo se skinuti goli i pričat!

Vjetar je stvoren da se na njemu njiše ljudska ćaknutost. Kreacija vatrena i kratka.

Svi putnici su napeli mišiće, ukopali se na mjestu i drže se za štangu ili klupicu. Pogledavaju se i smiju. Srame se što njihovu egzistenciju održava komad drveta ili metala. Dok se njišemo s brodom, svakome se čini da na svijetu postoje još samo golemi valovi i on među njima. Neka je tako. Ionako sve važno čovjek iskusi sam.

  
    ČEMU SLUŽI UMJETNOST?

     

    O Bože, kako su ljudi gladni umjetnosti! Zbog nje su spremni podnijeti neudobnost i proputovati pola svijeta, satima stajati u redu, ništa ne jesti cijeli dan, znojiti se i kriviti kičmu. Svi se žele upisati u sigurnu gomilu onih koji su negdje bili i nešto vidjeli.

Evo, i ja sam jutros zbog umjetnosti ustala u osam, namazala kremom natečene vene, obula udobne cipele, pripremila sendvič i sjela u metro. Putem sam proučavala kartu koja me dovela do velike zgrade u kojoj živi umjetnost. Stala sam se u red i čekala.

Čekala.

A onda, kada napokon prođe trenutak ostavljanja prtljage na garderobi i pokazivanja karte crncu na ulazu, svi se skupa upuštamo u nevjerojatnu avanturu. Unezvjereno lutamo iz sobe u sobu, penjemo se s kata na kat i širom otvorenih očiju gutamo slike, žvačemo filmove i upijamo fotografije, sve zbog potrage za našim zajedničkim odrazom, onim nečim što će nas povezati i stopiti u jedan nerazdjeljiv organizam. Nerazdjeljiv organizam koji ujedinjuje sve ljudsko iskustvo svih posjetitelja muzeja.

  
    I NIŠTA VIŠE


    (y nada más y nunca más…)

     

    S tobom želim odnos bez ikakvih konotacija

ljubav bez značenja, diskursa i horizonta očekivanja

Jednostavan sklad između dvaju tjelesa

prepuštena jedno drugom u trenutku pokazivanja

    I ništa više

I nikad više

    S tobom želim odnos bez tereta koji stvara povijest

i da te nikada ne osjetim kao strano tijelo

Već da zajedno vodimo ljubav s iskonskim dijelom sebe

prirodno isprepleteni kožom i drugim izlučevinama

  
    SLUŠAJUĆI TIJELO

     

    Baš bih danas u osobito visokim, plavim štiklama podmetala poklone po gradu. I gušila bih jednu po jednu zgradu, kao savijene opuške na asfaltu, pritisnute cipelom. Doista smo posve sami. Golema masa ispruženih ruku proteže se dugo prazna, poput bijele crte autoputa. U našim pristojnim, učinkovitim odnosima nema bliskosti trepavica. Gledamo druge kako žive. Cijedimo se po tuđim japankama. Kao da ne znamo da zabava predstavlja život, a ne sudbina i plutanje u mlakoj vodi kompromisnih rješenja. Izumrli filmovi za zamrle gledatelje u umirućem kinu.

  
    POBJEDA

     

    Ušao si u moj sustav

skriveno poput magle što proždire jutro

blago poput virusa što ulazi u kosti

Ne znam kako sam to mogla dopustiti

    Zamišljam te kako voziš onaj fitnes bicikl u spavaćoj sobi

i znam da se nalazim u svakom tvom mišiću koji se napinje

u tvojoj čeljusti koja se steže

u zjenicama koje se šire

u znojnim dlanovima i nabreklim žilama

dok tvoje tijelo vježba, moje se nalazi u središtu svoje žudnje

    Želim te jašiti kao odbjeglu ovcu iz stada

želim te pojesti i spremiti u unutrašnje organe na sigurno

želim te zaboraviti kao nevažan detalj minulog dana

želim te prerasti kao djeca što prerastu lanjske papuče

    Obećavam

Dok ti obuješ čarape i cipele, odeš na tržnicu, kupiš naranče i istim putem se vratiš doma

ja ću pobijediti to što mi se sviđaš

  
    ZAŠTO JE NAŠA LJUBAV TAKO KAMENA?

     

    Jutros sam te srela

hodao si ulicom kao opomena

probo si me pogledom, postojan i hladan kao kip

    Nikako ti ne mogu prići i pitati te kako si ili kamo ideš

mogu se jedino diviti kako si prekrasno isklesan

i čekati odgovor zašto je naša ljubav tako kamena?

    Želim te napiti, i sebe napiti, jer te se bojim

želim biti toliko slobodna da ti mogu reći sve

kako hoću da mi pružiš besprijekornu cjelinu

skladno doziranje tijela i misli

    Opružit ću se u nezamislive visine

sve ono što treba tek izmisliti, posvetit ću tebi

Ti si običan raspadljivi smrtnik što će umrijeti u mukama

prljav si kad se ne pereš, imaš karijes i znojiš se

    Neizvjesnost je znak u kojem živim

jer ne mogu zapamtiti tvoje lice

Znam kako izgledaš samo kad si fizički prisutan

kada odeš iza ugla ili zalupiš vratima

previše si lijep da bi bio samo misao ili sjećanje

  
    5. DOK KIŠI PILJIM U PAMUČNE BIJELE POTKOŠULJE NA DVORIŠTU

     

     

    Pariz, 2009.

  
    PJESMA O POVIJESTI

     

    Bečki slikar Egon Schiele umro je s dvadeset i osam godina.

Španjolska groznica na kraju Prvog svjetskog rata pogubiše njega i dvadeset milijuna suvremenika. Virus se širio brzo i kidao organe.

Bol je prvo razdrla njegovu ženu Edith, a on je bdio pokraj njenog kreveta razmišljajući Da zapalim svijećnjak ili da joj pod uzglavljem namjestim jastučić?

    A evo sada mene! Devedeset godina kasnije i ja imam dvadeset i osam.

Stojim nasred sobe duboko zaokupljena simetrijom kupljenih okvira.

Vješam reprodukcije Schieleovih slika i zabrinuto mjerkam, jer ne želim da moj stan bude pretjerano namješten. Promatram rezultat.

Sve što još treba je samo jedan detalj, ono nešto što će me učiniti potpuno sretnom.

Da zapalim svijećnjak ili da si pod uzglavljem namjestim jastučić?



  
    BOGEK MOJ BOGEK

     

    I mi bezbožnici volimo obilaziti crkve. Ondje miriše na odjeću koja je dugo stajala u ormaru. To je ona odjeća koju smo posve zaboravili, pa kad je pronađemo, pažljivo odmatamo nogavice i rukave kao da je riječ o kakvom čudu. I mi volimo kada nas s vitraja strogo promatra svetac s najvećom aureolom, jer i nama treba jasan koncept utjehe, objašnjenje za svu trulež i propadanje koje nam slijedi. Tapkajući po tišini kamenog svetišta skrivamo se u najmračnijoj duplji, na onoj klupi najdalje od oltara i preispitujemo koncept vlastitog umiranja. U susretu s tim velikim planom i nas prolaze žmarci, samo što je taj plan za nas shvatljiv i ljudski, a ne skriven i božanski. Ljetos u Palermu u vruće prijepodne ušla sam u crkvu San Cataldo, a osunčani dječak pružio mi je košulju da pokrijem gola ramena. Nisam smjela pokazati ni koljena, jer ona su, vulgarna i prosta ta ramena i koljena napravljena od hrskavice, mesa i kože, s kojima se kroz život krećem naprijed i dočekujem skoru budućnost. Budućnost u kojoj sam tada ušla u crkvu i onako zamotana prevarila Boga, ne bi li pomislio da nisam u njegovu kuću došla ni po što drugo – osim po lekciju kreposti i oprosta.

  
    GLEDATI ODOZDO KAKO RASTU ROTKVICE

     

    Kada nam netko blizak umre, prisutan je više nego ikada dotad

Evo ga! Tu je! U svakom predmetu koji diramo

u rečenicama koje izgovaramo

u našim rukama i koracima sramežljivo nastavljamo život

    I zato kada umrem

posljednji atom moga tijela

ti zasadi

možda naraste slatka naranča

    Kada umrem

posljednju vlas moje kose

ti zasadi

možda naraste sočna lubenica

    Kada umrem

želim biti izmiješana sa zemljom u kojoj žive mravi i druge sitne bube i životinjice

Želim postati smjesa s ostacima već istrunula života

zalijevana kišom, gonjena vjetrom i gažena đonom

Vidjeh kako se mravi muče i trpe

gledaju odozdo kako rastu rotkvice, trčeći kroza suhu zemlju i kroz mulj

    Kada umrem

to je za mene prilika da ostanem na životu

  
    UPUTE ZA POVRATAK

     

    Zalupi vrata i odloži torbe prepune prljavog veša i prikupljenih sitnica.

Umij se hladnom vodom, odmori se.

Presvuci se, legni na krevet i opusti svaki mišić tijela.

Dopusti prostoru stana da ponovno postane prepoznatljiv i tvoj.

Dođi do prozora da se podsjetiš s kakvim pogledom raspolažeš u životu.

Skuhaj čaj ili pojedi bananu, ugodi sebi toliko da nazdraviš povratku.

A onda kad osjetiš da je ponovno sve na svom mjestu, poželjet ćeš razbiti stečenu tišinu.

Tada se uputi šetalištem kozmonauta Jurija Gagarina, to je ono koje povezuje Vrbik i Trešnjevku.

Hodaj polagano i dostojanstveno, onako kako se Gagarin kretao prema svojoj letjelici.

Ti možda nećeš biti prvi čovjek u svemiru, ali ćeš se kretati po čvrstom tlu, u susret drugom istinskom čovjeku.

  
    TOLIKO TOGA U BESKONAČNOM POKUŠAJU LJUBAVI

     

    Ja sam turist koji u Parizu traga za romantikom i smislom, jednostavnim pokretima ljubavi. Toliko toga želim usisati, upiti i unijeti u sebe! A koliko sam tek spremna dati, potrošiti, propatiti i ostaviti iza sebe! Sve ću učiniti da se s Parizom potrošim kao s osupnutim ljubavnikom, istražit ću svaki komadić njegova dovršenog tijela. Kao masni nepokretni vakuum nabijen očajem šetat ću Montmartrom i ponovno se iz malih razasutih komadića skupljati u jednu cjelinu. Konačno ću nahraniti svoju glad za odmorom i užitkom. Život će opet kolati kroz mene, osjećat ću njegovu puninu i raskoš u krvotoku. Ući ću u prvu ulicu i neću postojati nigdje izvan nje. Bit ću ona koja želim biti, u tom trenutku, u tom gradu, u tom hotelu.

  
    PISANJE

     

    Uvijek poželim pisati usred noći, kada ulice opuste, a zvukovi zamru.

Tada me proganja strah da minuli dan nije bio dovoljno introspektivan.

Da je to bio tek jedan u nizu nebitnih dana koji dođu i prođu nezamjetno.

Potrošeni brzinom munje, u nizu trivijalnosti koje me čine samo starijom, a ne i privlačnijom.

    Jesam li to danas s bocom hladne vode u ruci bila u gradu, gledala izloge i listala časopise? Jesam li danas sjela u krivi tramvaj? Jesam li danas, dok je kišilo, piljila u pamučne bijele potkošulje na dvorištu?

    Bolje mi je da operem zube, istuširam tijelo, navučem pidžamu i odem spavati u snove gdje se odvijaju pravi život i borba.

U njima ću vidjeti i saznati sve što sam oduvijek htjela.

Pogotovo ako ćeš me ti, budan pokraj mene, milovati po glavi.

  
    VRAĆAMO SE S PUTA

     

    Dok se vozimo, uvijek držim ruku na tvom vratu da ne bi zaspao.

Ali sada je ostavljam spuštenu na svom krilu jer me nije briga,

nije me briga ako umremo, nije me briga ako preživimo.

Kad stignemo doma, pronaći ću šćućurenog pauka u tuš kabini.

On već sada plete svoju mrežu, sitnim nožicama izrezuje niti.

Bit će mi nelagodno, ali neću zvati tebe.

Sjest ću na pod u kupaoni, pokraj tople veš mašine,

i čekat ću koliko god treba da netko smogne hrabrosti izgovoriti prvu rečenicu.

  
    STARA SUSJEDA

     

    Stara susjeda s trećeg kata

Njena zloća je klupko zmija u plamenu

Ona vidi sebe kao aksiom za ispravno prakticiranje života

Čudna perspektiva stvari

Napad na drugog je osnova njezina kretanja kroz dan

Prava žena iz naroda

Ujutro kad u pidžami izađem iz stana i kažem bok, ona odgovori s Bog te ubio

Naše sfere su udaljene čitavu jednu maštu, dakle beskonačno

Nakon ljetne oluje optužila me da sam joj povaljala vrtne patuljke

Kad je izgubila kišobran, uprla je prstom u mene i rekla da sam ga ukrala

Kad je umjesto soli stavila šećer u juhu, optužila me da sam joj pobrkala posude

Jednoga dana kada napokon smognem hrabrosti pozvonit ću na njena vrata, prići joj blago, kvrcnut je po obrazima i reći: Teto, treba li vam štogod iz dućana?

  
    ODNOSI

     

    Ja sam dosadna.

Zašto mi to nikada ne kažeš, zašto ne priznaješ?

Jer ti to nisi uočila. Tebi nikada nisam dosadna.

Ne moraš potvrditi, ja to već odavno znam, savršeno znam koliko sam dosadna. Gledaj! Svugdje po meni raste dosada – na licu, na rukama, na guzici i u glasu… Dobro – kažeš mi – budi dosadna, ali zamisli samo koliko je ono što ja radim i izgovaram dosadno, kada mi tvoje tijelo i rečenice nisu nimalo dosadni. Ako je život neprekidno nadmetanje, ja sam ta koja odnosi pobjedu u dosadi – kažeš.

Ako je svijet rumene boje, ja sam ta koja se nimalo ne razlikuje – nastavljaš. Ja sam stereotip, vitez na bijelom konju, divlji super heroj, povrijeđeni ljubavnik, zla vještica, neostvarena kućanica, osamljena starica, sve sam to, potpuno obamrla i svijetom zasićena.

Dosta. Dosadna si – kažem i napustim sobu, nekako glupo i ozbiljno.

  
    NAS DVOJE, TUROBAN DAN

     

    Jesen u žitaricama

a mi smo sami

sami od sebe

sami smo za sebe

od svakoga kiksa i kolapsa

onog čemu težim i što mi se hoće

prepuna pepeljara prisne mi

tvoje samoće

    Kao zadana

skrivena suština

nisam krivac

nisi još jedna moja

filozofska psina

    U lažnoj crnini noći

uvijek mislim

na dodir s tvojim uhom

je li danas opet toplo i vuneno?

  
    6. BLISKOST TREPAVICA

     

     

    Zagreb, 2008.

  
    KAKO JE DIVNO ŽIVJETI SAM

     

    Kako je divno živjeti sam i promatrati mehanizam ljudske sreće u praznom hodniku.

Ni jedna stvar u stanu neće se pomaknuti ako je sama ne dotakneš i nema nikoga tko bi narušio veličanstveni sklad spokojne samoće. Tvoj krevet je mračno mekano kraljevstvo i ništa osim travnatih jastuka ondje ne postoji. Slobodno razmišljaš o rođenju i smrti i kako bi bilo dobro nekud otputovati, zagristi bananu na cesti ili cijeli dan kopati pa zasaditi drvo. Kad spustiš rolete i ugasiš posljednju zraku sunca, u sobi vidiš pogled s drugog kata na more. Tijelo se rastapa u hrpicu soli, smežurani tabani utiskuju mokro dno po obali, a tvojih 30 godina opet nalikuje na komplet plavih žličica umočenih u pekmez od lješnjaka.

Na noćnom ormariću.

  
    TO SMO BILI MI U PROSINCU

     

    Obiteljski izlet u Ljubljanu

mostovi, uličice, goli drvoredi

i naši usporeni koraci kojima bušimo zgusnutu maglu

    Majka je uvijek nekako nakostriješena, a otac ljepljiv

u njihovu braku izmjenjuju se samo novine

koje čitaju zatvoreni svatko u svojoj sobi

    Otac je rekao da će nakon što kupi nove tenisice

ostaviti stare ispred Prešernova spomenika

Majka je na to frknula i uvukla se dublje u kaput

Kupila je servis keramičkog posuđa za šest osoba sa cvjetnim uzorkom

prigodan simbol nasmiješenog, ispravnog života

    Živahna mističnost pratila nas je i u kavanu „Roža“ gdje smo se okrijepili kuhanim vinom. Okrugli trbusi pripitih Slovenaca za šankom skakali su gore-dolje kao posljednja utočišta veselja i sreće na ovoj planeti. Miris klinčića prevladavao je za našim stolom.

Svi su šutjeli, sestra je gledala u prazno, a ja sam uzalud tražila dokaz nečije prisutnosti.

  
    ADRESA U KNJIŽEVNOM LIKU

     

    Ima li što ekstremnije od prolaznosti smiješnog?

Ha, ha, ha! – u kojem sudjeluju mnogi i odmah zatim tišina u kojoj ostajemo sami

usnice se zatvore, a pogled uozbilji

    Gotovo sam sigurna da ću jednoga dana umrijeti od prebrze izmjene ljepote i ružnoće

    Ako je tako, Virginijo Wolf,

onda mi je drago što sam te izmislila, jer to upravo znači da si stvarna, a ja nisam

jer previše znam i previše sam prisutna

    Čitam kako stojiš uperena pogledom u mutno jezero u blizini svog imanja dok na licu nosiš otrcanu čežnju umornih ljubavnica

Hladna voda svuda ulazi brzo i lako

    Iza tebe se nazire šutljiva ceremonija zalaska sunca u guste česmine

no, ljepota postaje strašna kad si joj izložena prisilno

    Tišina koju čuješ

sadrži čestice destrukcije i čestice okrepe

Kroz nekoliko sekunda, s kamenjem u džepovima, zaronit ćeš i saznati krije li se prava stvarnost u onom što ne mogu i što ne dostižem?

  
    RENESANSA

     

    Na maglenom okretištu autobusa broj 221

kukavni kvart zlurado tjera misao na prolaznost

Kafe bar Mimoza, park strganih vrtuljaka, pet-shop Vicko,

gomila umornih kućica i novoizgrađena betonska crkva

Da se uližu Bogu, arhitekti su postigli sedmerodimenzionalnost!

    A onda kada korak već postane mrzak

pojavljuje se odnekud tvoj renesansni princ s cigaretom u ustima

kojom drsko i darovito izaziva cijeli svijet na dvoboj

Vidiš mu na osmjehu, želi raspravljati s đavlom,

misli da je pametniji i od njega!

    Ratobornim okom gleda, uzjaše konja i u svjetlu televizora odlazi u rat

Dok zabavljen dosadom iskašljava život mali dio čovječanstva,

on svečano odlazi u još jedan rat

Ondje će ostati bez ruku, nogu i bez pameti

štit će mu rastrgati bijesni psi, a neprijatelj će ga mučiti i zarobiti

    I dok ga tako gledaš kako jaše, pitaš se koje su njegove misli

jer je tvoja misao opet samo jedna

Kako možeš postati dvorska fufica koja gura kolica ratnog heroja?

  
    SVAĐA

     

    Ti si neukrotiv

Ja sam neukrotiva također

Ti si precizan primjer ljudski oblikovane krajnosti

Ja sam pretenciozna divljaka

    Nemojmo se više svađati

budimo u razgovoru sastavljeni

na jednak način prisutni

Ne zatvarajmo se u svoje mistifikacije

pa ti me poznaješ jednako kako i ja poznajem svoje staze

    Nadam se da ćeš me u idućem životu manje mučiti

Da me nećeš više kao lopticu bacati iz ruku na pod

i onda opet uzimati natrag

Da više neću morati dijeliti ljude

na one pred kojima se dobro branim i na one pred kojima se branim loše

a ti ćeš biti miroljubivo pseto koje dodvoravanjem stvara odnose

    Između nas su oduvijek bile nadopuna i borba

burno i delikatno prijateljstvo kojem se ne želimo potpuno prepustiti

To je naša sebičnost

Ne želimo se zaustavljati nigdje

pa ni u sreći potpunog trenutka, na pecanju

u poticajnoj prirodi livada i potoka

    Ipak, ako sam se morala tući, drago mi je da sam se tukla s tobom

jer svaka borba osim borbe s istinskim čovjekom jest druženje s utvarama

  
    IZA SOFE

     

    Danas sam lulato.

Želim se loptati sa svijetom kao kad sam bila curica.

Dok navlačim crvene čarape, suviše intenzivno ih proživljavam.

Glumim kružne oblačke dima,

njihovi se oblici, kao i uspomene na susrete s bliskom osobom, dugo zadržavaju u zraku.

    Neka mi netko priđe

i nježno me pokrije, jer jedino ispod pokrivača pronalazim sigurnost i utjehu.

Ispod pokrivača se skrivam.

Otamo ću promatrati oblake koji ne nestaju sve dok ne nađu svoje horizonte.

Otamo ću promatrati sve ono što ne smijem, a suviše mnogo žudim.

  
    U KRUGOVIMA TOPLIM POPUT SUNCA ŠIRI SE ZARAZA PROLJEĆA

     

    Miris zumbula u prolazu

i ti pokraj mene kojem to mogu reći

Pokazujem ti

treba se fizički približiti rascvjetaloj voćki

i kroz opnu jedne odabrane latice

promatrati prolazak svijeta, postrance

    Zatim treba obuhvatiti pogledom istodobno

zalazak sunca i vršak svoga nosa

Pokušaj, vidjet ćeš

pod efektom stapanja identiteta

kako sunce poprima oblik glomaznog nosa i pretvara se u dio tijela

a nos postaje svemirski užareni planet

oko kojega se vrti Zemlja

    Dok hodamo cestom rukom pod ruku

znojnih pazuha i natečenih obraza

upirem prstom u svijet i saopćavam ti

Gledaj

u krugovima toplim poput sunca širi se zaraza proljeća

  
    NOVA GODINA

     

    Sljedeće godine

bavit ću se samo onim što me zanima

puno ću putovati i proširiti krug zanimljivih prijatelja

imat ću modernu frizuru i sređene nokte

aktivno ću se baviti sportom

postat ću spretnija, lukavija i kompletnija

    Dani bezbrižnosti, kada svoje strahove

uspijevam ograničiti

na strah od žutog psa iz susjedstva

postat će prototip za odvijanje budućnosti

    Neću dopustiti svemiru da bude veći od mene

Počet ću zapažati umjetnost u stvarima i ljudima

Naučit ću živjeti u skladu sa svojim osjetilima

Pit ću samo za repete

i za beskonačnu slabost na ljepotu, čistu dozu okrepe

  
    32 ZUBA, 206 KOSTIJU

     

    Čovjek

trči za novinama

popravlja frizuru

gubi se u središtu svoje žudnje

i onda ne zna što bi

već samo stoji i bulji u

tapete koje nije izabrao

    Hoda skeptično

često sve šalje k vragu

Misli da predstavlja neku ideju

a ustvari živi predvidljivu poantu

iz pretrpanog izloga sreće

    Čovjek

slabije se od komarca batrga da ne ostane gol

No, često ostaje gol

i tada ga strah vuče da razjasni svoja nagađanja o njegovu dnu

    Čovjek

često se čini dalek i nepotreban

Dok se kreće, stoji iza svake rečenice što slijedi

a kad jednom podlegne

sve što mu ostaje usplahirena su sjećanja na izgubljeni razum i udisaj

  
    ŠTO ŽELITE OD MENE?

     

    Što želite od mene?

Skladnu pjesničku cjelinu, godinama i oprezno klesanu?

Poticajnu i promišljenu?

Sagledavanje nesagledivog, to hoćete?

Oprostite, ali imate posla s verbalnom prostakušom.

Već odavno sam razvila tu teoriju svog karaktera, koju sve češće forsiram.

Ne mogu drugačije.

Naime, ja se podajem svakom razgovoru o svemu.

I pritom glasno uživam u nekontroliranom izbacivanju svog rječnika.

Ni jednu misao ne uspijevam sačuvati za kolekciju intime i podsvijesti

i uopće me nije briga kome ću sve što mi pada na pamet izgovoriti.

Po tom pitanju sentimentalna sam čak i prema budalama.

Fascinirana zvukom i kompleksnošću značenja koja paraju vrijeme i prostor

ne zazirem ni od laganja, pljuvanja, zamuckivanja, a ni od urlikanja…

Eto! do kakvog statusa me dovela moja neobuzdana, pokvarena mašta koja se jednom davno iz meni nepoznatih razloga, okrenula protiv mene…

… I od tada melje, melje, melje

… melje

sve do ništavila!

  
    Vanja Jambrović

    Rođena u 1980. u Zagrebu. Diplomirala komparativnu književnost i filozofiju na Filozofskom fakultetu u Zagrebu i produkciju na Akademiji dramske umjetnosti u Zagrebu. Bavi se filmskom produkcijom u Restartu. Rukopis Gledati odozdo kako rastu rotkvice pohvaljen je na Goranovom proljeću 2009., a 2011. za rukopis Pjesme za vunene noći dobila je nagradu Josip Eugen Šeta Hrvatskog književnog društva iz Rijeke za najbolji neobjavljeni rukopis. 2012. godine za istu zbirku dobila je nagradu Kvirinovih poetskih susreta koju dodjeljuje Matica hrvatska Sisak za najbolju knjigu poezije autora do 35 godina. Koscenaristica je dokumentarnog filma Gangster te voli (2013) Nebojše Slijepčevića te kratkog igranog filma Peti kat (2015). Poeziju je dosad objavljivala u časopisima Knjigomat, Poezija, Agon, Re i Riječi.

